Hotellinvestor om sjeldent gravfunn: – Nå må vi være lure
En 4000 år gammel grav ble funnet på hotelltomten til deleier Otto Vik. Det kan bli god forretning, tror han.  En gruppe investorer har i lengre tid planlagt nytt hotell nede ved strandlinjen i naturskjønne Selje i Vestland.  Det de ikke tok høyde for var at det skulle bli funnet en 4000 år gammel grav på tomten.  Utgravingen er sensasjonell. Her er funnet levninger fra flere generasjoner sammen med beinperler og det som trolig er offergaver.  Nyheten slo ned som en bombe i hotellstyret da funnet ble kjent torsdag, forteller investor og styremedlem Otto Vik til VG.  – Det er veldig flott det som har skjedd. Tenk at graven er like gammel som pyramidene. Det er en stor dag, sier han.  Tidligere i dag ble det avholdt et kort styremøte med eierne, forteller han. De har ennå ikke rukket å ta stilling til hvordan de skal nyttiggjøre seg av funnet, men det blir et tema fremover.  Otto Vik øyner gode forretningsmuligheter.  – Nå må vi være litt lure og smarte. Dette kan være et emne vi kan bruke videre som trekkplaster for turisme.  Hvis alt går etter planen blir byggestart for nye Selje hotell like etter jul, ifølge Vik.  Tettstedet Selje i Stad kommune kan allerede by på attraksjoner som Selje kloster, Seljeøyene og Vestkapp.  – Nå kan det 4000 år gamle gravstedet legges til i markedsføringen, sier hotellinvestoren.  Graven består av to kammer. Den er litt over tre meter lang, halvannen meter bred og 70–80 cm høy.  Arkeologene tror at graven har vært siste hvilested for fem personer. Det ble funnet levninger av et lite spedbarn ved føttene til en rundt 60 år gammel mann med leddgikt.  Sammen med store og små i graven ble det funnet beinperler og gjenstander av flint, samt det som ser ut som offergaver av dyr eller mat. Under de døde er det funnet noe mørkt, som kan være en dyrefell eller klede av ull. Graven gir forskere et unikt innblikk i en brytningstid i Norge, da mennesker i Norge gikk fra å leve som jegere og sankere til å livnære seg av jordbruk.  Slike graver har vært mest vanlige i Oslofjord- og Østfoldområdet, samt Danmark og Sverige.  Hotellinvestor Otto Vik opplyser at graven ikke ligger på samme sted hvor bygningskroppen til hotellet er tenkt å bygges.  Han har allerede begynt å se for seg noen løsninger for hvordan graven kan brukes i tilknytning til det nye hotellet.  – Vi bør legge et glassgulv der, sånn at du kan se rett ned i graven, sier Vik.  Han understreker at dette blir en styresak, og håper på et godt samarbeid med kommunen, regionen og staten. Han ber også om at publikum engasjerer seg.  – Jeg håper vi kan få gode innspill til hvordan vi kan synliggjøre dette for allmennheten. Vi står åpne og tar gjerne imot ideer.  Statsforvalter Liv Signe Navarsete er positiv til hotellinvestorens uttalelser.  – Vi har en positiv inngang til å gå i samtaler med andre lokale og regionale interesser. Samtidig er det en del regelverk for hvordan slike funn skal håndteres, sier hun til VG.  Hun synes selv at funnet er «utrolig spennende». – Det viser at det har vært aktivitet og hvordan bosetningen har vært organisert. Det blir spennende å lære mer om funnene. 
Arkeologer har funnet en 4000 år gammel hellekistegrav med godt bevarte levninger fra steinalderen på et område i Selje, Vestland. På samme tomt planlegges det bygging av nytt hotell.  Hotellinvestor ser kommersielt potensial i funnet.  Hotellstyret har ikke tatt stilling til hvordan de skal håndtere gravfunnet.    Statsforvalter Liv Signe Navarsete er åpen for samarbeid. 